**DĖL NEĮGALUMO RAIŠKOS**

Asmens įgimta ar pablogėjusi fizinė arba protinė būklė, trukdanti ar ribojanti savarankiškai visiškai ar iš dalies patenkinti normalaus asmeninio ir (ar) socialinio gyvenimo poreikius, nusakoma terminu **negalia (neįgalumas)**.Lietuviškuose tekstuose asmens neįgalumui nusakyti vartojami šie žodžiai ir jų junginiai: ***neįgalieji, neįgalūs, negalią turintys žmonės, negalios kamuojami žmonės, nepagalintys*.** Sąvokos *„neįgalusis“* ir *„neįgalumas“* įtvirtintos Lietuvos Respublikos neįgaliųjų socialinės integracijos įstatyme. Pažymėtina, kad sąvokų *„invalidas“* ir *„invalidumas“* siūloma nevartoti, nes jos žemina ir žeidžia neįgaliųjų bendruomenę.

Neretai taip pat vartojamas žodžių junginys *žmogus su negalia*. Tačiau atkreiptinas dėmesys į tai, kad ilgą laiką prielinksninė konstrukcija *žmogus su negalia* buvo vertinama kaip neteiktinas arba vengtinas kalbos reiškinys. Minėta prielinksninė konstrukcija tik nuo 2017 m. Valstybinės lietuvių kalbos komisijos laikoma šalutiniu normos variantu.

Parengė Vilniaus rajono savivaldybės kalbos tvarkytoja E. Ivanauskienė.

Šaltiniai:

Visuotinė lietuvių enciklopedija;

Vaidos Drukteinytės straipsnis „Požymio raiškos junginys *žmogus su negalia* ir kiti neįgalumo raiškos variantai tekstuose apie sveikatą“;

Valstybinės lietuvių kalbos komisijos Konsultacijų bankas.